**Nu frânge...**

*Cristian Je*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu frânge aripa de înger

Ce-n zborul ei te-mbracă-n curcubeu,

Rănită va-ngheţa, sculptată de zeul unui ger,

Durerea haină îi va fi şi răcnetul de leu

Pierdut în stepa vastă...

Nu rupe floarea dimineții scăldată-n roua verii,

Din doi luceferi ce-nviau lumina pe sub pleoape,

Doi nori prin gene vor ploua pe vântul mângâierii...

Grădina sufletului tău se va-neca în ape

Si tristă-i va fi soarta...

Nu frânge creanga plină de fructe roditoare

Ce-n visul ei sculptează cuvinte printre buze,

Se va usca, o frunză-n blestem de ursitoare,

De va muți condeiul pe chipul sfintei muze

Si cine-ţi va mai scrie...

Nu-mi rupe gândul ce te-mbracă în nopțile celeste,

Cu el am condeiat frumosul şi răul în cuvinte,

Mi-a fost şi frate, şi dușman în zilele oneste

Când hoinăream cu el prin visuri, în clipele absente,

Departe fiind de tine...